Arā, inā te kōrero ka tiki ake au i ngā kōrero a te waka, te waiata "Ka Eke ki Wairaka"—kāti au ki taku whenua tipu. Ki te wai koropupū e heria mai nei i Hawaiki rā anō e Ngātoroirangi me ōna tuahine a Te Hoata a Te Pupu e hū rā i Tongariro ka mahana i taku kiri. Ka roa a Rangitihi āmiomio haere ana pērā anō i te āmiomio o tā tātou tīpuna a Tama-te-Kapua i te korokoro o Te Parata. Ko tā Rangitihi ko te korokoro o te Kāwana. Te Kāwana apo whenua, arā 240,000 heketea. He Kāwana apo kāinga, nā te kanukanu o ngā kāinga o Rangitihi i roto i ngā tau maha. He Kāwana apo tangata, nā te kore mahi, ā, me te hunga i mate i ngā Pakanga o Aotearoa me ngā Pakanga o Te Ao. He Kāwana apo tikanga, te mimiti haere o tō tātou reo, ngā tikanga me ngā kōrero. Ahakoa kāore e whakahokia mai te katoa i te tīmata he tīmatatanga noa iho tēnei. Me waiho ake ngā mokopuna te 99 ōrau e toe ana e pakangatia ana.